钦定古今图书集成/明伦汇编/闺媛典/第008卷 > 《妾薄命》武平一
## 钦定古今图书集成/明伦汇编/闺媛典/第008卷 > 《妾薄命》武平一

有女妖且丽，裴徊湘水湄。水湄兰杜芳，采之将寄谁。
瓠犀发皓齿，双蛾颦翠眉。红脸如开莲，素肤若凝脂。
绰约多逸态，轻盈不自持。尝矜绝代色，复恃倾城姿。
子夫前入侍，飞燕复当时。正悦掌中舞，宁哀《团扇》诗。
洛川昔云遇，高唐今尚违。幽阁禽雀噪，闲阶草露滋。
流景一何速，年华不可追。解珮安所赠，怨咽空自悲。